Xune quería enterase de too, pero’l baruyu impidía-ylo. Asina y too pescanció delles coses. Albidró nel noticieru nuevos ataques de perros a paisanos. Nesta selmana repitiérense más d’una docena; yera la tónica xeneral de diba unos díes. Neños y vieyos, muyeres y homes, toos fueren atacaos por perros y toos sufrieren espantibles mancadures. Dalgunu fasta morriera. La solución taba en práutica: pone-yos un chip a tolos perros consideraos peligrosos. Un veterinariu, con bata blanca y barba d’asemeyáu color, ponía pol altu aquella maraviya teunolóxica. Y anque nun lo sintió bien, paecía ser que l’home dicía qu’ellí, naquel chip, contendríense datos perimportantes: dueñu y señes del mesmu (por si se perdía), edá del animal, vacunes, raza, enfermedaes pasaes, etc ...
#000007
Dende la plataforma comunicativa, la guapa moza que presentaba les noticies encamentaba a tolos adultos de bona fe, demostrando asina’l so civismu, a que fueren ponelu ellos tamién a cualesquiera de les dependencies hospitalo-policiales d’España. Una panorámica xeneral de les llarguísimes coles frente a les estancies mentaes foron lo siguiente en salir, naquel estrañu telediariu, apostellando l’encamientu.
#000011